孔颖达

孔颖达（574年－648年10月10日），字冲远（一作沖远、仲达、沖澹），冀州衡水（今河北衡水市）人。孔安之子，孔子三十二代孙。唐朝经学家。
生于北齐后主武平五年（574年），八岁就学，曾从刘焯问学，日诵千言，熟读经传，善于词章，隋大业初，选为“明经”，授河内郡博士，补太学助教。隋末大乱，避地虎牢（今河南省荥阳汜水镇西北）。入唐，任国子监祭酒。曾奉唐太宗命编纂《五经正义》，融合南北经学家的见解，是集魏晋南北朝以来经学大成的著作。卒于贞观二十二年（648年），终年75岁。
孔颖达所疏或正义的经书包括《周易》、《尚书》、《诗经》、《礼记》和《左传》等。

孔颖达碑

现在陕西醴泉县昭陵博物馆，于志宁撰文，书者不详。螭首方趺，碑圭篆书阳文《大唐故国子祭酒曲阜宪公孔公之碑铭》，共4行，每行4字。前人称《孔祭酒碑》或《曲阜宪公碑》。
大唐故太子右庶子银青光禄大夫国子祭酒上护军曲阜宪公孔公碑铭
礼部尚书兼太子左庶子上柱国黎阳县开国公于志宁字仲谧撰
　　盖闻八卦已列，书契之迹肇兴；六籍既陈，礼乐之基斯阐。是以厉乡设教，道德垂训于百王；洙水立言，雅颂作法于万世。如欲化民成俗，致远钩深，非博物不以究其源，非口口何以弘其口。口穷先圣之幽赞，为后进之范围，轶匡张而骧首，趋贾杜而矫翼，见之祭酒曲阜宪公矣。公讳颖达，字沖远，冀州衡水人也。若夫顺天开物，黑帝宁区夏以干戈；定乐删诗，素王正人口口节制。霸翊口口，口令誉于鹤口；光赞万机，振芳声于龙鼎。可谓长源眇眇，将德水而俱遥；曾构岩岩，与削成而共峻。其后公侯载德，簪绂连晖，备在缣缃，可得而略。曾祖灵龟，魏国子博士，辟应元之口高，驰誉成均；口允恭之通识，飞英庠序。祖硕，授魏治书侍御史，冠饰神羊，权豪为之屏迹；任司衡象，风俗以之肃清。父安，齐青州法曹参军，轻重之典，情在公平；大小之狱，心敦宽简。公蕴灵上智，禀气冲和，量包万口之陂，骏骋千里之足。庭罗俎豆，幼习升降之仪；门列骖驵，少怀远大之操。博韬金匮，覃思迈于西河；学富石渠，沉研冠于东阁。词光翰苑，文丽彩虹，思极掞天，才华日口。蹈忠孝以行已，践仁信以立身。口汉皋之名珠，光映照车之宝；抱金山之美玉，价重连城之琰。闻之者未面而虚口，见之者忘言而倾盖。可谓儒宗之师镜，学府之口口者焉。昔大业膺图，更开横塾，贲帛而征辕固，口口而辟董钧。欲使礼盛鸿都，业隆槐市，大访时彦，广召学徒。公优游七经，苞括百氏，牢笼曹许，孕育毛王。足使仲远伏膺，子干请道，所以口天资于渐陆，纪地由乎滥觞。屈此高才，俯从末任。起家授河内郡博士，寻除太学助教。于时炎政委驭，海县分崩，灾甚襄陵，祸逾楚岳。巨猾于焉鸮视，大憝所以鸱张。比王粲之寓迹荆门，同班彪之销声陇坻。归汉尚阻，还蜀无由。暨六合同文，八纮口轨。既允背淮之口，遂陪河曲之游。即与司空梁国公、礼部尚书黎阳公、秘书监永兴公为秦府文学馆学士兼文学博士，东胶西序，讲肆于是重兴；碣馆台宫，文口于兹愈盛。九年，迁国子博士。膏梁胄子，举抉成荫；章甫鸿儒，挥汗为雨。而摄齐问感，譬洪锺而俟叩；负笈质疑，方衢尊而待口。声实振于关右，芳风盖于淹中。其年封曲阜县开国男，食邑五百户，析珪胙土，望重口口；建旄口口，声口扶德。贞观二年，改授给事中。职亚夕郎，位参口口，丹墀近待，允属时英。四年，加员外散骑常侍、行太子中允。入陪玉裕，出侍金舆，荣重起居，寄深献替。六年，除国子司业，寻转太子右庶子，七年迁右庶子兼国子司业，以公醇固可口，行检有闻，遂得口谕宸宫，调护国本，比迹君仲，连口子威。十年，奉敕共秘书监郑公修《隋书》，良直著乎青史，微婉表于丹书。跨固超迁，含刘孕谢。特蒙恩诏，赐秩增班，加散骑常侍、行右庶子，兼国子司业，封如故。制礼作乐，沿革不同，于是广召多闻，委以删定。其大戴、小戴之舛错，前郑、后郑之危疑，往哲之所不通，前贤之所未释，公剖兹析节，鍼此膏盲，足使仪刑曲仁，粉泽王化。礼成，门奉明敕口赏，进爵为子，邑七百户，赐物二百段。其年，以公匡弼副主，屡进谠言，与左庶子黎阳公特蒙恩诏，又赐黄金一斤，绢一百匹。十二年，除国子祭酒、东宫侍讲，封如故。昔孙卿名播齐邦，膺兹宠命；口瑰道光晋国，荷此殊荣。公乃再振颓风，重宏绝业，而学徒盈于家室，颂声彰于国朝。十四年，车驾幸学，亲观释奠，公口总九流，才兼六艺，彝伦之所钻仰，耆德之所推崇。诏升于讲筵，寔允佥望。连环暂析，朱云谢其谈锋；英辩一摛，口口惭其河泻。下帷博学，闭户多闻，竞举云梯，争回雄戟。公金汤易固，楼雉难攻，遂使辅嗣倒戈，大春反旆，宿疑旧惑，口顺水销。简在神衷，特蒙天眷。悠悠百代，方见斯口。礼毕，上《释奠颂》一篇，文艳雕龙，将五色而比彩；韵谐丹凤，与八音而同节。逸思掩于子玉，丽藻超于口口。蒙降敕口口口表，赞其书曰：“省表并所上《释奠颂》，殊为佳作。循题发函，清词烂其盈目；口口口口，逸气飘已凌云。骊龙九重，不足方斯绮丽；威凤五彩，无以比其鲜华。扬雄掞口，高踪口远；黄香口口，口口犹口。口口口口，弥觉欣口。昔强秦之末，政教凌迟，缙绅以委焚坑，坟典以为灰烬。逮炎汉握图，口敷经学，宪章斯教，文艺聿修。及自三国，迄于晋宋，书记可略而言之。近至随运将终，天下鼎沸，礼乐崩沦，口口口口，鉴乎秦随，岂不怆恨？朕少逢口季之时，长遇干戈之口，今临兹宸极，执口璇玑。若阪泉崇国之功，口有之矣。”灵台辟雍之德，则未可庶几。虽然亦尝有意乎雕虫，存心乎儒史，开献书之路，口口口之贤。束帛蒲轮，亦以多矣，而学谢稽古，文惭往哲，口以属仲春，言口口口。国老参于东序，庶老口于西庠。听广论而无双，导深义而重席。洪锺待扣，扣无不应；幽谷发声，声无不答。是知口声口德，口口口口口卿。夙挺珪璋，早标令誉。网罗百氏，苞括万经。思涌珠泉，情抽蕙圃。关西孔子，更起乎方今；济南伏生，重兴乎兹时。庶令弘四科于缥帙，阐百遍于青衿。翰苑词林，仰其口口；口口口口，口口口口。奉敕修撰《五经义疏》。公博极群书，游口众艺，削前代之纰缪，口往哲之萧稂，谅万古之仪刑，寔一代之标的。蒙敕改名《五经正义》，付国子监施行，赐物三百段。公敦老氏之止足，追太史之鸣谦，奏请归闲，优诏不许。累表闻奏，始蒙矜允，禄赐防阁，一同在官。又使中书令马周赍手诏存问，荣宠之极，旷古罕俦。口世室于国阳，伫闻公玉之制；告成功于日观，庶睹司马之书。口口口口之光，口口两楹之梦，环海徒口，口口千月之口。以贞观廿二年九月十八日薨于万年县平康里第，春秋七十有五。哀感丹宸，悲动缙绅。甚魏主之惜桓阶，若晋人之伤卫玠。诏赠物一百段，陪葬昭陵，丧事所须，率由官给，太常考行，谥曰宪公，礼也。子口遗老，陪延陵而起坟；元凯贞臣，奉峻阳而卜兆。以今访古，隔代同符，惟公气禀五常，道光六行，得孔甫之具体，总姬旦之多才，延阁策府之奇书，探赜索隐，东馆南宫之逸口，睹隩穷源。冤气积于无口口，无劳方朔之对；大乳见于渭浦，不假张宽之言。道合者，不以贱贫而易交；行伪者，无以权贵而投分。志怀耿介，性尚旷达，有石奋之谦恭，类宋弘之方正。推贤进士，后已先人。举事而口典謩，发言而成准的，乃九流之翘楚，百辟之羽仪。于时将创明堂，令群儒详审，互陈闻见，争起异端。公捃摭旧事，宪章故实，删裴𬱟之制度，略蔡雍之节文，酌今古之仪，得丰俭之衷，褒衣博带，莫不口服。贞观之始，品翚惟新，缉六乐之遗章，修五礼之坠典。记事记言之史，俱资笔削，大雅之诗，咸伫刊定。奉敕修《隋史》五十卷，《新礼》一百卷，《五经正义》一百七十卷。迈南董于曩策，逾孟庆于先书，虽图匮县金吕览，口斯口口户口，置笔论衡，匹此未奇，撰讫奏闻，帝用嘉尚。后仓制礼，名振曲台；孙通创仪，荣光稷嗣。以今方古，彼独何人。岂谓食薪为灾，梦桑成口，魏敷之药无效，齐鹊之言口征。遂使山阳之邻，空口长笛之响；鲁宫之壁，徒闻金石之声。世子志玄等，悲深陟岵，思乌口而无期；恩极昊天，对风枝而增恸。恐锺律易改，陵谷难常，乃口氏英猷，永传五鼎；杨公高轨，长勒四碑，敬陈伐阅，树之神道。其铭曰：
　　赫赫华胄，岩岩崇趾。玄鸟降神，口口效祉。德表温室，道光阙里。绩著太常，芳流惇史。诞生令悊，卓荦绝群。百丈挺秀，九畹腾芬。迢口流略，囊括邱坟。凌云缛藻，口口口口。逍遥群籍，网罗众艺。行迈九言，思穷五际。糠秕名墨，锱铢象系。藻越潘词，策高孙第。世尚典故，时敦学植。宾雁成行，翘车转轼。金马待诏，璧池摄职。口口钦风，青衿咏德。飞缨黄屋，口口六口。口口口宫，口口三善。献书洛口，口口礼阐。六学规模，百寮冠冕。峰陨丧贤，石折歼良。怆矣武库，哀哉智囊。茔嘶白马，坟瘗黄肠。九泉虽閟，千载名扬。